Афымцацәаҳәақәа рремонти аҭаҩга ҿыцқәеи: аԥснытәи аенергетикцәа аԥхын аус шыруа
© Sputnik / Марианна Кубрава Линии электропередач
© Sputnik / Марианна Кубрава
Аԥсны аԥхынразы аамҭа-аамҭала алашара арцәара иаҟәыҵит, алашара дырцәоит атехникатә мзызқәа ирыдҳәаланы мацара ҳәа рҳәеит "Амшынеиқәафымцамч" аҿы.
АҞӘА, нанҳәа 21 - Sputnik. Аенергетика апроблемақәа иреиуоуп афымцатә ҳаҿы алашара амчхара алаҟәра. Уи зыдҳәалоу афымцамч ахархәара ахьыҳараку ауп ҳәа иҳәеит арадио Sputnik аинтервиу азҭаз АУН "Амшынеиқәафымцамч" апресс-маӡаныҟәгаҩ Алхас Гагәылиа.
"Абри ахырхарҭала аусурақәа ҳарҿуп. Ҭыԥқәак рҿы атрансформатортә мчхара азымхара аԥаҳхуеит, иаҳҳәап, астанциа маҷ "Бзыԥ" аҿы. Уа уажәы атрансформатор ҿыц, 25 мегаватт иҟоу ықәҳаргылараны ҳаҟоуп. Уи Гагра араион аҿы афымцамчхара еиӷьнатәуеит", - иҳәеит иара.
Асеиԥш аусурақәа мҩаԥысуеит егьырҭ араионқәа рҿгьы. Иажәыз атрансформаторқәа аҿыцқәа рыла ирыԥсахуеит.
8 Ԥхынгәы, 11:35
Иара убасгьы алашара аҭаҩраз ахархәагақәа рыԥсахуеит. Арҭ ахархәагақәа ахьықәыргылоу аҭыԥқәа рҿы аԥареизгара акыр иҳаракхеит, афымцамчгьы аекономиа азыруеит ахархәаҩцәа ҳәа иҳәеит Гагәылиа.
"Аекономиа рызуп миллионла акиловатт сааҭқәа. Аҭаҩгатә хархәагақәа ззықәгылоу ауаҩы ихы иаирхәо алашара ахәԥса ашәара далагоит, аекономиагьы ҟаиҵоит", - ҳәа иҳәеит апресс-маӡаныҟәгаҩ.
22 Ԥхынҷкәын 2022, 21:16
Аҵыхәтәантәи аамҭаз иҟоу ашоурақәа аенергетикцәа ауадаҩрақәа рызцәырыргоит. "Амшынеиқәафымцамч" аусзуҩцәа ацәаҳәақәа рыҵа дрыцқьоит, избанзар ианшоуроу ацәаҳәақәа шуеит, еиҵыҵуеит. Ацәаҳәеи аҵиаақәеи ма аҵламахәқәеи реидыслараан ацәаҳәа ыцәоит.
Аԥсны аԥхынразы аамҭа-аамҭала алашара арцәара иаҟәыҵит, алашара дырцәоит атехникатә мзызқәа ирыдҳәаланы мацара иҳәеит "Амшынеиқәафымцамч" апресс-маӡаныҟәгаҩ.
Иара иазгәеиҭеит иааиуа аӡынразгьы алашара дырцәалар шауа, Урыстәылантәи аашьҭра аҭаххар шыҟало. Убри аан иҟоу азԥхьагәаҭарақәа рыла сынтәа ҵыԥх аасҭа аҭагылазаашьа ҭышәынтәалароуп.